CELEX: 32010D0580
Language: fi
Date: 2010-09-27 00:00:00
Title: 2010/580/EU: Neuvoston täytäntöönpanopäätös, annettu 27 päivänä syyskuuta 2010 , luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä

30.9.2010   
            
            
               FI
            
            
               Euroopan unionin virallinen lehti
            
            
               L 256/22
            
         NEUVOSTON TÄYTÄNTÖÖNPANOPÄÄTÖS,
   annettu 27 päivänä syyskuuta 2010,
   luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä
   (Ainoastaan hollanninkielinen teksti on todistusvoimainen)
   (2010/580/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 291 artiklan 2 kohdan,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Alankomaiden kuningaskunta on pyytänyt kirjeessään, jonka komission pääsihteeristö on kirjannut vastaanotetuksi 29 päivänä tammikuuta 2010, lupaa soveltaa valmisvaateteollisuuden alalla erityisiä verotoimenpiteitä, joihin oli aiemmin myönnetty lupa rajalliseksi ajaksi päätöksellä 2007/740/EY (2).
            
         
               (2)
            
            
               Komissio on antanut direktiivin 2006/112/EY 395 artiklan 2 kohdan mukaisesti Alankomaiden kuningaskunnan pyynnön tiedoksi muille jäsenvaltioille 25 päivänä helmikuuta 2010 päivätyllä kirjeellä. Komissio on ilmoittanut 2 päivänä maaliskuuta 2010 päivätyllä kirjeellä Alankomaiden kuningaskunnalle, että sillä on kaikki pyynnön arvioimiseen tarvittavat tiedot.
            
         
               (3)
            
            
               Järjestelyllä Alankomaiden kuningaskunnalle annettaisiin lupa soveltaa valmisvaateteollisuuden alalla järjestelmää, jolla arvonlisäverovelvollisuus siirretään alihankkijalta vaatetusyritykselle (toimeksiantajalle). Kyseessä olisi markkinaketjun alkupään toimiin rajoitettu käännetyn verovelvollisuuden mukainen menettely, ja järjestelmää ei siksi sovellettaisi toimijoihin, jotka myyvät loppukuluttajille. Tämän menettelyn tavoitteena on torjua erityisluonteisia petoksia kotimaisilla valmistusteollisuuden markkinoilla.
            
         
               (4)
            
            
               Tällaiset järjestelyt ovat aiemmin osoittautuneet tehokkaiksi ehkäiseviksi toimenpiteiksi alalla, jolla alihankkijoiden toteuttamia toimia on vaikea yksilöidä ja valvoa, mikä vaikeuttaa arvonlisäveron kantamista. Pyydettyä toimenpidettä on näin ollen pidettävä valmisvaateteollisuuden tietyntyyppisten veropetosten ja veron kiertämisen estämiseen tähtäävänä toimenpiteenä.
            
         
               (5)
            
            
               Valmisvaatteiden valmistuspaikan sijaintiin vaikuttavat alhaiset työvoimakustannukset, ja alihankkijat siirtävät toimintansa helposti maasta toiseen. Sen vuoksi Alankomaiden kuningaskunta velvoitettiin päätöksessä 2007/740/EY seuraamaan ja arvioimaan näiden tekijöiden vaikutuksia poikkeuksen vaikuttavuuteen ja antamaan komissiolle asiasta kertomus viimeistään 31 päivänä heinäkuuta 2009.
            
         
               (6)
            
            
               Kertomuksessa todettiin, että poikkeava toimenpide ja kansainvälisten markkinoiden muutokset olivat ehkäisseet merkittävästi petoksia ja vähentäneet tasaisesti sellaisten valmisvaateyritysten määrää, joihin päätöksen 2007/740/EY mukaista käännettyä verovelvollisuusjärjestelmää voitiin soveltaa. Tämän johdosta valmisvaateteollisuuden ala on Alankomaiden kuningaskunnassa vähitellen palaamassa vakaisiin oloihin.
            
         
               (7)
            
            
               Saadakseen tämän prosessin päätökseen Alankomaiden kuningaskunta on pyytänyt, että toimenpidettä pidennettäisiin rajalliseksi ajaksi, ja ilmoittanut samalla, että lopullinen päätös toimenpiteen mahdollisesta lakkauttamisesta tehtäisiin vuonna 2011. Sen vuoksi on asianmukaista, että poikkeuksen voimassolo jatkuu 31 päivään joulukuuta 2012 saakka.
            
         
               (8)
            
            
               Jos Alankomaiden kuningaskunta aikoo pidentää poikkeavaa toimenpidettä uudelleen, jotta se olisi voimassa vuoden 2012 jälkeen, sen olisi toimitettava komissiolle uusi arviointikertomus sekä toimenpiteen pidentämistä koskeva pyyntö viimeistään 1 päivänä huhtikuuta 2012.
            
         
               (9)
            
            
               Poikkeus ei vaikuta kielteisesti arvonlisäverosta saataviin Euroopan unionin omiin varoihin eikä lopullisessa kulutusvaiheessa kannettavan arvonlisäveron määrään,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 193 artiklassa säädetään, Alankomaiden kuningaskunnalle annetaan lupa soveltaa valmisvaateteollisuuden alalla alihankkijoiden arvonlisäverovelvollisuuden vaatetusyritykselle (toimeksiantajalle) siirtävää järjestelmää 31 päivään joulukuuta 2012.
   2 artikla
   Jos Alankomaiden kuningaskunta haluaa pidentää kyseistä toimenpidettä, jotta se olisi voimassa vuoden 2012 jälkeen, sen on toimitettava komissiolle viimeistään 1 päivänä huhtikuuta 2012 asiaa koskeva pyyntö sekä kertomus, jossa käsitellään erityisesti toimenpiteen vaikuttavuutta sekä mahdollista näyttöä valmisvaateteollisuuden alihankkijoiden toiminnan siirtymisestä muihin maihin.
   3 artikla
   Tämä päätös tulee voimaan päivänä, jona se annetaan tiedoksi.
   Sitä sovelletaan 1 päivästä tammikuuta 2010.
   4 artikla
   Tämä päätös on osoitettu Alankomaiden kuningaskunnalle.
   
      Tehty Brysselissä 27 päivänä syyskuuta 2010.
      
         
            Neuvoston puolesta
         
         
            Puheenjohtaja
         
         K. PEETERS
      
   
   
      (1)  EUVL L 347, 11.12.2006, s. 1.
   
      (2)  Neuvoston päätös, tehty 13 päivänä marraskuuta 2007, luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä (EUVL L 300, 17.11.2007, s. 71).